༄། །ཁྱིམ་པ་ལ་ཕན་པ་སྒྲུབ་པའི་ཡན་ལག་གསུམ་པ་སྐྱབས་སུ་འགྲོ་བ་དང་བསླབ་པའི་གཞི་ལ་འགོད་པའི་ཐབས་འཆི་མེད་བདུད་རྩིའི་སྙིང་པོ།།
ན་མོ་བུདྡྷ་ཡ། གང་ལ་སྐྱབས་ན་འཁོར་བའི་འཇིགས་པ་ལས། །ངེས་པར་སྒྲོལ་བའི་དེད་དཔོན་དཀོན་མཆོག་གསུམ། །ཡིད་ཅན་ཀུན་གྱི་ཉེར་འཚོ་དེར་བཏུད་ནས། །ཁྱིམ་པར་སྨན་པའི་ཆོ་ག་བྲི་བར་བྱ། །སྡོམ་བརྩོན་འགའ་ཞིག་གི་མདུན་དུ། སྐྱབས་གསུམ་འཛིན་པའི་དགེ་བསྙེན་ཙམ་དོན་དུ་གཉེར་བ་དག་འོངས་ན། གནས་ཁང་བྱི་དོར་བྱས་པར་སྟོན་པའི་སྐུ་བརྙན་སོགས་ཀྱི་སྤྱན་སྔར། ཁ་ན་མ་ཐོ་བ་མེད་པའི་མཆོད་པ་ཅི་འབྱོར་བ་བཤམས། བསྒྲུབ་བྱ་དེ། སྟོན་པའི་སྐུ་གཟུགས་དང་། ཆོས་དང་། རང་ལ་ཕྱག་གསུམ་གསུམ་འཚལ་དུ་བཅུག དེ་ནས་མདུན་དུ་ཙོག་ཙོག་པུར་འདུག་ལ་ཐལ་མོ་སྦྱོར་དུ་གཞུག དེ་ནས་འདི་སྐད་བརྗོད་པར་བྱ་སྟེ། ཁྱོད་དཀོན་མཆོག་གསུམ་ལ་སྐྱབས་སུ་འགྲོ་བ་དེ་ཤིན་ཏུ་ལེགས། ལེགས་པའི་རྒྱུ་མཚན། མདོ་ལས། མིར་གྱུར་པ་ཡང་རྙེད་པར་དཀའ། དལ་བ་འབྱོར་པ་ཕུན་སུམ་ཚོགས་པ་ཡང་རྙེད་པར་དཀའ། ཞེས་གསུངས་པས་དལ་འབྱོར་གྱི་རྟེན་གཙང་མ་འདི་ལྟ་བུ་ཤིན་ཏུ་རྙེད་པར་དཀའ། གལ་ཏེ་རྙེད་ཀྱང་སངས་རྒྱས་འབྱུང་བ་དང་། དེས་ཆོས་གསུངས་པ་དང་ཕྲད་པ་ནི་དེ་བས་ཀྱང་ཆེས་དཀའ་སྟེ། མདོ་ལས། སངས་རྒྱས་འབྱུང་བ་བརྒྱ་ལམ་རྙེད་པར་དཀའ། །མི་ཉིད་གྱུར་པའང་ཤིན་ཏུ་རྙེད་དཀའ་རྙེད། །གྲོགས་པོ་གང་དག་དད་དང་ཆོས་ཉན་པ། །འདི་འདྲ་བསྐལ་པ་བརྒྱར་ཡང་རྙེད་མི་འགྱུར། །ཞེས་གསུངས། རྟེན་འདི་རྙེད་དཀའ་བ་ཙམ་དུ་མ་ཟད། རིང་པོར་མི་གནས་ཏེ། སློབ་དཔོན་ཙནྡྲ་གོ་མིས། མར་མེའི་མེ་ལྕེ་ཤུགས་དྲག་རླུང་གིས་བཏབ་པ་ལྟའི། །ཚེ་འདི་སྐད་ཅིག་གནས་པའི་གདེང་ཡང་ཡོད་མ་ཡིན། །འདི་ནི་སང་བྱ་འདི་ནི་ཐེངས་ཅིག་འོག་ཏུ་བྱ། །འདི་ནི་དེའུ་རེ་བྱ་ཞེས་སྐྱེ་བོ་སེམས་པ་ན། །
གཤིན་རྗེ་བེ་ཅོན་ལག་ཐོགས་ཟུར་གྱིས་བལྟ་བ་ཡི། །མིག་རྩ་དམར་ཁྲོས་མ་རངས་གད་མོས་རེ་སྙམ་འདེབས། །ཞེས་སོགས་གསུངས་པར་གདའ། དེས་ན་ལས་ཀྱིས་བསྐྲུན་པ་གཤིན་རྗེའི་སྐྱེས་བུ་འཇིགས་ཤིང་སྐྱི་གཡའ་བ། སྙིང་རྗེའི་སེམས་དང་བྲལ་བས་ཞེ་སྡང་ཞིང་གདུག་པའི་དབལ་སྤྲོ་བ། རྣོ་ངར་འཛོམ་པའི་མཚོན་ཆ་སྣ་ཚོགས་ཀྱིས་དགྲ་ཐབས་ལ་བྱང་བ་དག་གིས་ཉིན་མཚན་ཀུན་ཏུ་མེལ་ཚེ་དང་བྱ་ར་བྱེད་ཅིང་ལས་ཀྱི་མེ་ལོང་ཆེས་གསལ་བ་ལ་རྟོགས་པ་དེ་དག་གི་དབང་དུ་ནམ་ཞིག་རང་ཉིད་ཀྱང་འགྲོ་བར་འགྱུར་སྙམ་དུ་བསམ་སྟེ་སེམས་སྐྱོ་བར་བྱ། གཤིན་རྗེའི་དབང་དུ་འགྱུར་བ་ལ་ཉེས་པ་ཅི་ཞེ་ན། རང་སེམས་འཁྲུལ་རྒྱུས་བསླད་པའི་དབང་གིས། གཤིན་རྗེའི་ཞགས་པས་སྲིད་པ་བར་མ་དོར་དྲངས་ནས་ཉམ་ང་བའི་ལས་ཀྱི་མཐའ་ཉམས་སུ་མྱོང་མཐར་ལམ་རྒྱུད་ལྔའི་སྐྱེ་བ་གང་ཡང་རུང་བ་བཟུང་ནས་སྡུག་བསྔལ་གྱི་སྡུག་བསྔལ་ལམ། འགྱུར་བའི་སྡུག་བསྔལ་ལམ། འདུ་བྱེད་ཀྱི་སྡུག་བསྔལ་གྱིས་ཡང་དང་ཡང་དུ་བཟུང་ཞིང་མནར་བས་ཤ་ཐང་བཅད། སྤྱོད་འཇུག་ལས། དེ་ཙམ་ཁོ་ན་མྱོང་གྱུར་པས། །དེ་ནི་རྣམ་ཐར་མི་འགྱུར་ཏེ། །འདི་ལྟར་དེ་ནི་མྱོང་བཞིན་དུ། །སྡིག་པ་གཞན་དག་རབ་ཏུ་སྐྱེ། །ཞེས་གསུངས་ཏེ། སྔར་བྱས་ཀྱི་སྡིག་པའི་འབྲས་བུ་ལ་ལོངས་སྤྱོད་བཞིན་དུ་ཡང་སྡིག་པ་གསར་དུ་འཕེལ་བར་འགྱུར་ལ། རྒྱུ་དང་རྐྱེན་དེ་དག་རེས་མོས་སུ་འཁོར་བས་ཟོ་ཆུན་གྱི་ཁྱུད་མོ་བཞིན་དུ་རྒྱུན་མ་ཆད་པར་འཁོར་བས་ན་འཁོར་བ་ཞེས་བྱ་བའི་སྒྲ་བཤད་འཇུག་ཚང་བ་ཡིན་ནོ། །དེ་ལྟ་བུའི་འཁོར་བའི་རྒྱ་མཚོ་རྒྱ་ཆེ་ལ་གཏིང་ཟབ་པ་འདི་ལས་བརྒལ་བའི་གྲུ་གཟིངས་ལྟ་བུ་ནི་དལ་བ་བརྒྱད་དང་འབྱོར་པ་བཅུ་ཚང་བའི་ཁར་བཤེས་སྤྲིང་ལས། མཐུན་པར་གྱུར་པའི་ཡུལ་དུ་གནས་པ་དང་། །སྐྱེས་བུ་དམ་པ་ལ་ནི་བསྟེན་པ་དང་། །བདག་གིས་ལེགས་སྨོན་སྔོན་ཡང་བསོད་ནམས་ཀྱི། །འཁོར་ལོ་ཆེན་པོ་བཞི་ནི་ཁྱོད་ལ་མངའ། །ཞེས་པའི་དོན་ལྡན་ལ་གྱ་ནོམ་པའི་ཡོན་ཏན་ཚང་བ། རྙེད་པར་དཀའ་ཞིང་འཇིག་པར་སླ་བའི་ཆོས་འདི་མ་ཞིག་པའི་བར་འདི་རུ། དལ་འབྱོར་ལ་སྙིང་པོ་ལེན་པ་གལ་ཆེ་བ་ཡིན་ཏེ། ད་ལྟ་དགེ་བ་མ་བསགས་ཤིང་སྡིག་པ་འབའ་ཞིག་བྱས་ན། བསྐལ་པ་མང་པོར་བདེ་འགྲོ་ཐོབ་པ་ལྟ་ཅི། བདེ་འགྲོའི་སྒྲ་ཙམ་ཡང་མི་ཐོས་པའི་སྡུག་བསྔལ་དོས་དྲག་ལ་ཡུན་རིང་བ་མྱོང་དགོས་པ་ལ་དགོངས་ནས། སློབ་དཔོན་ཞི་བ་ལྷས། དགེ་བ་དག་ནི་མ་བྱས་ཤིང་། །སྡིག་པ་དག་ཀྱང་ཉེར་བསགས་ན། །བསྐལ་པ་བྱེ་བ་བརྒྱར་ཡང་ནི། །བདེ་འགྲོའི་སྒྲ་ཡང་ཐོས་མི་འགྱུར། །ཞེས་གསུངས། སྙིང་པོ་ལེན་པའི་ཐབས་ཀྱི་རྩ་བ་མེད་དུ་མི་རུང་བ་ནི་དཀོན་མཆོག་ལ་སྐྱབས་སུ་འགྲོ་བ་ཡིན་ཏེ། གཞན་ལ་སྐྱབས་འགྲོ་བྱས་ཀྱང་སྐྱབས་ཡུལ་དེ་རང་འཇིགས་པ་དང་མ་བྲལ་བས་སྐྱོབ་པར་མི་ནུས་པས་ན། མདོ་ལས། འཇིགས་པས་སྐྲག་པའི་མི་རྣམས་ནི། །ཕལ་ཆེར་རི་དང་ནགས་ཚལ་དང་། །ལྗོན་ཤིང་དག་ལ་སྐྱབས་འགྲོ་སྟེ། །སྐྱབས་དེ་གཙོ་བོ་མ་ཡིན་ཏེ། །སྐྱབས་དེ་དག་ལ་བརྟེན་ནས་ནི། །འཇིགས་པ་ཀུན་ལས་ཐར་མི་འགྱུར། །གང་ཞིག་སངས་རྒྱས་ཆོས་དང་ནི། །དགེ་འདུན་དག་ལ་སྐྱབས་འགྲོ་བ། །སྡུག་བསྔལ་སྡུག་བསྔལ་ཀུན་འབྱུང་དང་། །སྡུག་བསྔལ་ཡང་དག་འགགས་པ་དང་། །བདེ་ཞིང་མྱ་ངན་འདས་བྱས་ནས། །སྡུག་བསྔལ་ཀུན་ལས་གྲོལ་བར་འགྱུར། །ཞེས་གསུངས། གང་ལ་སྐྱབས་སུ་འགྲོ་བའི་དཀོན་མཆོག་གི་ངོས་འཛིན་ལ། མཁས་པ་དབྱིག་གཉེན་གྱིས། གང་ཞིག་གསུམ་ལ་སྐྱབས་འགྲོ་དེ། །སངས་རྒྱས་དགེ་འདུན་བྱེད་པའི་ཆོས། །མི་སློབ་པ་དང་གཉིས་ཀ་དང་། །མྱ་ངན་འདས་ལ་སྐྱབས་སུ་འགྲོ། །ཞེས་པའི་དོན་ལ་བྱེ་བྲག་ཏུ་སྨྲ་བས། སངས་རྒྱས་དགེ་འདུན་དུ་བྱེད་པའི་ཆོས་ལམ་བདེན་ཡིན་གྱི་གཟུགས་སྐུ་མ་ཡིན་ཟེར་ཡང་། མདོ་སྡེ་ལས། སངས་རྒྱས་སུ་བྱེད་པའི་ཆོས་སངས་རྒྱས་མི་སློབ་པའི་ལམ་བདེན་ཆོས་སྐུ་དང་གཟུགས་སྐུ་གཉིས་ཀྱི་བདག་ཉིད། དགེ་འདུན་དུ་བྱེད་པའི་ཆོས་སློབ་མི་སློབ་ཀྱི་ལམ་བདེན་གཟུགས་སྐུ་དང་བཅས་པ་དང་། ཆོས་མྱ་ངན་ལས་འདས་པ་སོ་སོར་བརྟགས་འགོག་ལ་སྐབས་འདིར་བྱེད་པ་ཡིན། དུས་ཇི་སྲིད་དུ་སྐྱབས་སུ་འགྲོ་བ་ལ། འཕགས་པ་ཉན་ཐོས་པ་དག་དང་སྒོ་བསྟུན་ན། དུས་འདི་ནས་བཟུང་སྟེ་ཇི་སྲིད་འཚོའི་བར་དུ་ཞེས་འབྱུང་ལ། སུ་ཞིག་སྐྱབས་སུ་འགྲོ་ན། ཁམས་གསུམ་དུ་འཁོར་ཞིང་རིགས་དྲུག་ཏུ་འཁྱམས་པའི་སེམས་ཅན་འདི་ཐམས་ཅད། དགོས་པ་ཅིའི་ཕྱིར་དུ་ན། འདི་རྣམས་ཀྱིས་ལན་གྲངས་དུ་མའི་བར་དུ་བདག་གི་ཕ་མ་བྱས། གཞལ་དུ་མེད་པའི་དྲིན་གྱིས་བསྐྱངས་པ་ཤ་སྟག་ཡིན་པས་འདི་དག་ཐམས་ཅད་སྡུག་བསྔལ་གྱི་སྡུག་བསྔལ་དང་། འགྱུར་བའི་སྡུག་བསྔལ་དང་། འདུ་བྱེད་ཀྱི་སྡུག་བསྔལ་ལས་གྲོལ་ཏེ་བདེ་བ་ཆེན་པོའི་གོ་འཕང་ལ་འགོད་པའི་ཕྱིར་དང་། ཚུལ་ཇི་ལྟར་དུ་འགྲོ་ན། མ་རྒན་སེམས་ཅན་འདི་རྣམས་སྙིང་རེ་རྗེ། འདི་པ་སྡུག་བསྔལ་ལས་སྐྱོབ་པའི་སྐབས་སངས་རྒྱས་ལ་དེའི་ཐབས་སྟོན་པའི་སྟོན་པ་ཞུ། ཆོས་མི་གནས་པའི་མྱང་འདས་དེ་མངོན་དུ་བྱས་ལ་སྐྱབས་དངོས་ཞུ། འཕགས་པའི་དགེ་འདུན་ལ་དེ་བསྒྲུབ་པའི་གྲོགས་ཞུ། དེང་ཕྱིན་ཆད་འཇིག་རྟེན་པའི་ལྷ་སྟོན་པར་མི་འཛིན་པ་དང་། དེའི་ཆོས་བསྒྲུབ་པ་དང་། དེ་བསྒྲུབ་པའི་གང་ཟག་རྣམས་གྲོགས་སུ་འཛིན་པ་སྤངས་ལ། དཀོན་མཆོག་གསུམ་འབའ་ཞིག་ལ་སྐྱབས་སུ་འགྲོ་བར་བྱའོ་སྙམ་པས་འདིའི་རྗེས་ཟློས་བགྱིས། བཙུན་པ་དགོངས་སུ་གསོལ། བདག་མིང་འདི་ཞེས་བགྱི་བ་དུས་འདི་ནས་བཟུང་སྟེ། ཇི་སྲིད་འཚོའི་བར་དུ། རྐང་གཉིས་རྣམས་ཀྱི་མཆོག་སངས་རྒྱས་ལ་སྐྱབས་སུ་མཆིའོ། །འདོད་ཆགས་དང་བྲལ་བ་རྣམས་ཀྱི་མཆོག་ཆོས་ལ་སྐྱབས་སུ་འཆིའོ། །ཚོགས་རྣམས་ཀྱི་མཆོག་དགེ་འདུན་ལ་སྐྱབས་སུ་མཆིའོ། །བདག་ཇི་སྲིད་འཚོའི་བར་དུ་སྐྱབས་གསུམ་འཛིན་པའི་དགེ་བསྙེན་དུ་བཙུན་པས་བཟུང་དུ་གསོལ། ལན་གཉིས་ཀྱི་རྗེས་ལ། བརྗོད་པ་གསུམ་པ་འདིའི་སྐྱབས་བརྗོད་པ་དང་། བདག་བརྗོད་པ་གཉིས་ཀྱི་རྗེས། དགེ་བསྙེན་དུ་ཞེས་པའི་སྐབས་སུ་ཁྱེད་ལ་སྐྱབས་འགྲོའི་སྡོམ་པ་ཆགས་ཤིང་། ངེད་སློབ་དཔོན་དུ་འགྱུར་བས་དེའི་ཚེ། སློབ་དཔོན་གྱིས་བཟུང་དུ་གསོལ་ཞེས་བརྗོད་དགོས་པས་བློ་ཡུལ་དུ་དེ་ལྟར་ཞོག་ལ་ལན་གསུམ་པའི་རྗེས་ཟློས་མཛོད། ཞེས་བརྡའ་སྦྱར་ནས་གསུམ་པ་བྱ། སློབ་དཔོན་གྱིས། ཐབས་ཡིན་ནོ། །ཞེས་དང་། སློབ་མས་ལེགས་སོ་ཞེས་བརྗོད་པར་བྱའོ། །དེ་ནས་སྐྱབས་འགྲོའི་བསླབ་བྱ་ཡང་དག་པར་བསྒྲགས་ཏེ་ཤེས་པར་བྱེད་དགོས། དེ་ལ་སྐྱབས་འགྲོ་སོ་སོ་དང་། ཐུན་མོང་གི་བསླབ་བྱ་གཉིས་ཀྱི་དང་པོ། མདོ་ལས། གང་ཞིག་སངས་རྒྱས་སྐྱབས་འགྲོ་བ། །དེ་ནི་ཡང་དག་དགེ་བསྙེན་ཏེ། །ནམ་དུའང་ལྷ་ནི་གཞན་དག་ལ། །སྐྱབས་སུ་སོང་བ་མ་ཡིན་ནོ། །
དམ་པའི་ཆོས་ལ་སྐྱབས་འཚོལ་ན། །འཚེ་ཞིང་གནོད་པའི་སེམས་དང་བྲལ། །དགེ་འདུན་ལ་ཡང་སྐྱབས་སོང་བ། །མུ་སྟེགས་གཞན་ལ་ཕྱག་མི་བྱ། །ཞེས་དང་། སྐྱབས་འགྲོ་བདུན་ཅུ་པ་ལས། གང་ཞིག་གསུམ་ལ་སྐྱབས་འགྲོ་བའི། །དགེ་བསྙེན་ཉིད་དུ་དམ་བཅས་པས། །སྐྱབས་ནི་གསུམ་པོ་བསྲུང་བར་བྱ། །མུ་སྟེགས་ཀུན་ལ་གུས་པ་ཡིས། །མཆོད་དང་ཕྱག་འཚལ་མི་བྱའོ། །ཞེས་དང་། འཕགས་པ་བརྒྱད་སྟོང་པ་ལས། ལྷ་གཞན་ལ་མེ་ཏོག་དང་། བདུག་པ་དང་། མར་མེ་སྦྱིན་པར་མི་བྱའོ། །རིམ་གྲོར་མི་བྱའོ། །ཞེས་དང་། འདུལ་བའི་མདོར། ལྷ་གཞན་ལ་ཕྱག་མི་བྱ། མཆོད་པ་མི་བྱ། བཀུར་སྟི་མི་བྱའོ། །གནས་སུ་ཕྱིན་ན་མངོན་སུམ་དུ་འགྲེང་སྟེ་གཙུག་ལག་གི་ཚིགས་སུ་བཅད་པ་འདོན་པས་དེ་ལ་ཕན་གདགས་པར་བྱའོ། །ཞེས་གསུངས་ཏེ། སངས་རྒྱས་ལ་སྐྱབས་སུ་སོང་བའི་བསླབ་བྱ་ལ། ཕྱི་རོལ་པའི་ཕྱག་འཚལ་དང་། མཆོད་པ་དང་། བཀུར་སྟི་མི་བྱ། དེ་འདྲའི་ལྷ་རྟེན་ཡོད་སར་སླེབ་ན་སེ་གོལ་གྱི་སྒྲ་སྔོན་དུ་བཏང་ནས་ཞལ་ནས་གསུངས་པའི་ཚིགས་བཅད་ཁ་ཡར་བརྗོད་པའི་ཆོས་བཤད་ལ་ཕན་གདགས་པར་བྱ། སངས་རྒྱས་ཀྱི་གཟུགས་སྐུའི་རྟེན་སྐུ་གཟུགས་དང་། ཆོས་སྐུའི་རྟེན་མཆོད་རྟེན་རིས་སུ་བྲིས་པའམ་འབུར་དུ་དོད་པ་སོགས་མཐོང་ན། སངས་རྒྱས་ཀྱི་ཡོན་ཏན་དྲན་པས་གུས་པར་བྱ། ཐ་ན་བྱིས་པས་རྩེད་མོའི་ཕྱིར་བྱས་པའི་རྟེན་གསུམ་གྱི་གཟུགས་བརྙན་ལའང་མོས་པར་བྱ། སྐུ་གཟུགས་མི་བཤིག མི་འཚོང་། འགོམ་ཡུག་མི་གཏོང་། དགེ་བ་ཕྲ་རགས་གང་བྱེད་ཀྱང་སངས་རྒྱས་དང་མི་འབྲལ་བར་ཤོག་ཅིག་སྙམ་པའི་བློས་བྱེད། ཆོས་ལ་སྐྱབས་སུ་སོང་བའི་བསླབ་བྱ་ལ། སེམས་ཅན་ལ་གནོད་འཚེ་སྤོང་། ཆོས་སྤོང་གི་ལས་མི་བསག ཆོས་ཀྱི་གླེགས་བམ་མི་བསྲེག་མི་བཙོངས། མ་གུས་པས་མི་འགོམ། ཆོས་སྨྲ་བའི་གང་ཟག་ལ་མི་བརྙས། མི་སྤྱོ། མི་སྨད། ཕྲག་དོག་མི་བྱ། ཆོས་འཆད་ཉན་གྱི་བར་ཆད་མི་བྱེད། ཆོས་དང་ཆོས་སྨྲ་བའི་གང་ཟག་ལ་གུས་པར་བྱ། བསྙེན་བཀུར་བྱ། མཆོད་པར་བྱ། བརྗེད་པར་བྱ། ཆོས་ཉན། སོ་སོར་རྟོག གཞན་ལ་སྟོན། དེའི་དགེ་བ་རྫོགས་བྱང་དུ་བསྔོ། རྣམ་པ་ཀུན་ཏུ་དམ་པའི་ཆོས་འཛིན་འཆང་ཀློག་ཀུན་ཆུབ་བསྲུང་བ་སོགས་ལ་འབད་པར་བྱའོ། །དགེ་འདུན་ལ་སྐྱབས་སུ་སོང་བའི་བསླབ་བྱ་ལ། གྲོགས་མུ་སྟེགས་སོགས་དང་མི་འགྲོགས། དེ་དག་ལ་མི་བརྟེན། བསྙེན་བཀུར་མི་བྱ། དགེ་སློང་དང་དགེ་འདུན་སློབ་པ་དང་མི་སློབ་པ་ཐམས་ཅད་ལ་དད་ཅིང་གུས་པས་ཞེ་ས་དང་བཅས་བཀུར་སྟི་དང་བཅས་ཏེ་སྔོན་དུ་ལྡང་བ་དང་། ཕྱག་འཚལ་བ་དང་། སྲི་ཞུའི་རིམ་པ་ཇི་ཙམ་འགྲུབ་པར་བྱ་ཡིས། ཚུལ་ཁྲིམས་དང་ལྡན་པ་ལྟ་ཅི། ཚུལ་ཁྲིམས་འཆལ་བ་དག་ལའང་བརྙས་པ་དང་། ཁྱད་གསོད་སོགས་གནོད་པར་འགྱུར་བ་མི་བྱ་ཞིང་དག་སྣང་སྦྱང་། ཐ་ན་ངུར་སྨྲིག་གི་ཚོན་ཡོད་པའི་ལྷན་ཚལ་ཡན་ཆད་ལ་མི་འགོམ་དད་པར་བྱའོ། །གཉིས་པ་ཐུན་མོང་གི་བསླབ་བྱ་ལ། བཞི་ཚན་གཉིས་ཀྱི་དང་པོ། སྐྱེས་བུ་དམ་པ་དགེ་བའི་བཤེས་གཉེན་ཡུན་དུ་བསྟེན་པ་དང་། ཐོག་མཐའ་བར་གསུམ་དུ་དགེ་བའི་དམ་པའི་ཆོས་ཐུབ་པའི་གསུང་རབ་དགོངས་འགྲེལ་དང་བཅས་པ་ཉན་ཅིང་ཐོས་དོན་བསམ། བསམ་དོན་བསྒོམ་པ་དང་། ཆོས་མྱ་ངན་ལས་འདས་པའི་རྗེས་སུ་མཐུན་པ་ཕན་པའི་ཆོས་ཏེ་ལམ། དེ་བསྒྲུབ་པ་བདེན་བཞི་བསྒོམ་པའོ། །བཞི་ཚན་གཉིས་པ། དྲན་པ་དང་ཤེས་བཞིན་གྱི་དབང་པོའི་སྒོ་བསྡམས་ནས། ལུས་ངག་བྱ་བ་མ་ཡིན་པ་ལས་ལྡོག་སྟེ་དགེ་བ་ལ་ཅི་ནུས་སུ་སྦྱོར་བ་དང་། ཉིན་ལན་གསུམ་དང་མཚན་ལན་གསུམ་དུ་སྐྱབས་སུ་སོང་བའི་ཕན་ཡོན་དང་མ་སོང་བའི་ཉེས་དམིགས་ཡང་ཡང་དྲན་པའི་སྐྱབས་འགྲོ་ལ་བརྩོན་པར་མི་ལྷོད་པར་བྱ་བ་དང་། ཇི་ལྟར་བུ་ཚ་ལ་གནོད་པ་བྱས་ན་ཕ་མ་མི་དགའ་ཞིང་ཕན་བཏགས་ན་དགའ་བ་ལྟར། སེམས་ཅན་ལ་གནོད་པའི་ལས་དུག་བཞིན་སྤངས་ཏེ། འཕྲལ་དང་ཡུན་དུ་ཕན་པའི་ལྷག་བསམ་གྱིས་ཆོས་དང་ཟང་ཟིང་གིས་ཅི་ནུས་སུ་ཕན་གདགས་པར་བྱ་བ་དང་། དུས་དང་རྣམ་པ་ཀུན་ཏུ་འབྱོར་པ་ཡོད་ན་དངོས་སུ་དང་། མེད་ཀྱང་རང་གི་ལུས་དང་བདག་པོས་མ་བཟུང་བའི་བརྟན་པ་དང་གཡོ་བའི་དངོས་པོས་མཆོད་ཅིང་། མཐུན་པ་བསྒྲུབ་པ་དང་མི་མཐུན་པ་སེལ་བའི་བྱ་བ་གང་ལའང་ཐབས་གཞན་མི་འཚོལ་བར་དཀོན་མཆོག་མཆོད་ཅིང་གསོལ་བ་ཁོ་ན་ལ་འབད། བཟའ་བཏུང་སོགས་ཡོ་བྱད་ཀྱི་ཕུད་གང་དང་གང་གིས་ཀྱང་དཀོན་མཆོག་མཆོད་པའི་ལས་ལ་བརྩོན་པ་མི་ལྷོད་པ་ཟང་ཟིང་གིས་མཆོད་པ་དང་། ལུས་སྲོག་ལ་བབ་ཀྱང་དཀོན་མཆོག་མི་སྤང་ཞིང་། སྐྱབས་འགྲོའི་བསླབ་བྱ་ལ་ལེགས་པར་སློབ་པ་སྒྲུབ་པའི་མཆོད་པ་སྟེ་མཆོད་པ་གཉིས་ཀྱིས་མཉེས་པར་བྱའོ། །གལ་ཏེ་བསླབ་བྱའི་གཙོ་བོ་ཉམས་པ་དང་། ལོག་ལྟ་སྐྱེས་པ་དང་། ཐར་པ་མི་འདོད་པ་དང་། མི་བརྡའ་ཤེས་ཤིང་དོན་གོ་བའི་དྲུང་དུ་སྐྱབས་འགྲོ་གཏོང་འདོད་ཀྱི་བསམ་པས། དཀོན་མཆོག་གསུམ་འབུལ་ལོ། །བདག་ལྷ་གཞན་ལ་བརྟེན་པར་བཟུང་དུ་གསོལ། བདག་མུ་སྟེགས་ཅན་དུ་བཟུང་དུ་གསོལ། ཞེས་པ་ལྟ་བུས་ཕུལ་བ་དང་། ཚེ་འཕོས་པས་སྐབས་འདིའི་སྐྱབས་འགྲོ་གཏོང་ལ། ཚེ་འཕོས་པ་མ་གཏོགས་པའི་གཏོང་རྒྱུས་བཏང་ན། དགེ་བའི་བཤེས་གཉེན་གྱི་དྲུང་དུ་བཤགས་པ་བྱས་ལ་སླར་བླང་ངོ་། །སྐྱབས་སུ་འགྲོ་བའི་ཕན་ཡོན་ནི